Toekaren' ny Repoblikan' i Kôngô
Ny toekaren' ny Repoblikan' i Kôngô dia miankina amin' ny fitrandrahana ny solitany, izay misy betsaka amin' ny morontsiraky ny Ranomasimbe Atlantika, sy ny hazo. Na dia manan-karena amin’ ny solitany an-dranomasina sy ny tanjaky ny seranan-tsambo izay ahafahany manala ny fitokana-monin’ ny Repoblikan’ i Afrika Afovoany sy i Tsady ary i Gabôna aza ny Repoblikan’ i Kôngô, ny toekaren’ ity firenena ity dia mbola mila fanarenana lehibe taorian’ ny taona maro nitantanan’ ny fanjakana ny toekarena sy nisian’ ny ady an-trano.

Ny fambolena 
Ny 30 %n’ ny mponina no misahana asam-pambolena izay miantoka ny 13 %n’ ny PIB. Ny fampbolena voly fihinana no tena sahanin’ ny olona: ny mangahazo (60 %n’ ny tany voavoly), ny vomanga, ny iniamy, ny katsaka, ny akondro, ny vary ary ny voanjo. Ny voly fanondrana dia ny palmie fanaova-menaka izay volena ao amin’ ny lempona kôngôley, ny fary, ny voanjo ary ny paraky eny amin’ ireo lembalemba Batéké, ny kafe, ny kakaô ary ny akondro. Ny fambolena natokana ho an’ ny raharaham-barotra tena miroborobo dia hita ao amin’ ny lohasaha lonak’ i Niari: ny fary sy ny vary ary ny voanjo. Ny fitrandrahana ny zava-misy anaty ala (ny hazo, ny kakaô, ny kafe, ny ny palmie fanaova-menaka, izay vokarina amin’ ny faritra misy ala) dia isan’ny manatevina ny vokatra fanondrana.

Ny harena an-kibon’ ny tany sy ny taozava-baventy 
Ny toerana misy solitany dia hita ao amin’ ny ranomasina ary ny solitany tsy voasa dia 90 %n’ ny vokatra aondrana any ivelany. Nahatratra 9 460 000 taonina izany tamin’ ny taona 1994. Nisy koa ny fahitna toerana vaovao misy solitany tao amin’ ny ranomasina manandrify an’ i Pointe-Noire, izay mety hahafahana mamokatra solitany mihoatra ny 15 000 000 taonina. Mitrandraka etona voajanahary sy firaka sy varahina ary volamena koa ny Repoblikan’ i Kôngô.

Ny taozava-baventy izay arovana tokoa, dia mitodika amin’ ny famokarana entana fandany (fanjifa). Ny orinasa mpanodina ny vokatry ny fambolena (mpamokatra menaka sy paraky) sy mpanodina ny vokatra avy any anaty ala (orinasa famakian-kazo sy mpanamboatra takela-kazo manify ary mpampilona ny hazo hahamafy sy hampaharitra azy). Mamokatra lamba, simenitra, kapa ary savony koa ny Repoblikan’ i Kôngô. Ahitana orinasa fisivanana sy fanadiovana solitany ny ao Pointe-Noire.

Ny fifanakalozana 
Ny fiharian-karena tsy manara-dalàna dia misahana ny 75 %n’ ny fifanakalozana ara-barotra, izay tsy tratran’ ny fandoavan-ketra.

Tamin’ ny taona 2000 dia tafakatra 930 000 000 US$ ny fanafarana entana, ary ny fanondranana entana dia nahatratra 2 091 000 000 US$. Ny mpiara-miombona antoka lehibe amin’ ny Repoblikan’ i Kôngô dia ireo firenena mpifanolo-bodirindrina aminy ao Afrika Afovoany: i Kamerona sy ny Repoblikan’ i Afrika Afovoany ary i Gabôna. Mifandray ara-toekarena amin’ i Frantsa sy i Etazonia koa ny Repoblikan’ i Kôngô.

Ny ony Congo sy ireo renirano mivarina ao aminy dia ahafahana mifamoivoy sady miteraka tamba-jotra ara-barotra ho an’ ireo mponina manodidina azy. Mampitohy an’ i Brazzaville amin’ i Pointe-Noire ny lalamby Congo-Océan izay mirefy 510 km. Misy sampan’ ity lalamby ity izay mampitohy amin’ i Moanda (any Gabôna) izay mirefy 286 km sady ahafahana mamoaka ireo harena an-kibon’ ny tany avy ao amin’ ity faritra mitoka-monin’ i Gabôna ity. Ny arabe any amin’ ny faritra atsimo no tena betsaka, nefa vitsy amin’ izy ireo ny vita tara. Misy seranam-piaramanidina ny ao Brazzaville sy ny ao Pointe-Noire.    

Ny farantsa CFA (franc CFA) no vola ampiasain’ ny Repoblikan’ i Kôngô. Tamin’ ny taona 2006 dia mitentina 655,95 F CFA ny iray Eorô.

Jereo koa 

 Tantaran' ny Repoblikan' i Kôngô
 Jeôgrafian' ny Repoblikan' i Kôngô
 Kolontsaina ao amin' ny Repoblikan' i Kôngô